Бригада је у септембру 1942. године заузела Цазин и четрнаест села у његовој околини. Од 2. до 4. новембра учествовала је у Бихаћкој операцији и ослобођењу овог града. До краја новембра деловала је на планини Мањачи, око Кључа, Врпоља и Санског Моста. Од пристизања у састав Прве пролетерске дивизије, 14. новембра, па све до краја 1942. године учествовала је у уништењу четничког упоришта Чађавица и у ослобођењу Јајца, па у борбама око Котор Вароши и Теслића. Заједно с Првом пролетерском ударном бригадом, 1/2. јануара 1943. године заузела је Теслић, који је бранило више од 2.000 војника. Од тада до почетка битке на Неретви деловала је у горњем току реке Врбаса.